**ΘΕΜΑΤΙΚΗ ΕΝΟΤΗΤΑ: ΠΛΗΡΟΦΟΡΗΣΗ**

**ΕΠΑΝΑΛΗΨΗ ΘΕΩΡΙΑΣ: ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ, ΣΥΝΟΧΗ-ΣΥΝΕΚΤΙΚΟΤΗΤΑ**

**ΣΧΕΤΙΚΟ ΛΕΞΙΛΟΓΙΟ**

**Είδηση** είναι η πρώτη αναγγελία κάποιου γεγονότος. Οι ειδήσεις αξιολογούνται με βάση την **επικαιρότητα, τη σπουδαιότητα και το ενδιαφέρον** που προκαλούν στο κοινό. [Συχνά οι ειδήσεις ιεραρχούνται με βάση την τηλεθέαση που θα πετύχουν, με αποτέλεσμα ευτελούς σημασίας θέματα (όπως η δημοσιοποίηση της ιδιωτικής ζωής επωνύμων προσώπων, ή ανθρώπινες ιστορίες που προκαλούν πόνο) να προηγούνται των ουσιαστικών προβλημάτων (εμπορευματοποίηση του δελτίου ειδήσεων)].

**Γεγονός** είναι το αντικειμενικό περιεχόμενο της είδησης.

**Σχόλιο**είναι η ερμηνεία ενός γεγονότος, δηλαδή το υποκειμενικό περιεχόμενο της είδησης. Συχνά το σχόλιο του δημοσιογράφου συγχέεται με την είδηση.

**Πληροφόρηση** είναι η μετάδοση μιας πληροφορίας σε κάποιον. Η πληροφόρηση, με την πρόοδο της τεχνολογίας, αποτελεί οργανωμένο θεσμό, π.χ. πρακτορεία ειδήσεων που συγκεντρώνουν πληροφορίες πολιτικού, οικονομικού, επιστημονικού και πολιτιστικού περιεχομένου. Κάθε μορφή πληροφόρησης υπάγεται στο θεμελιώδες σχήμα επικοινωνίας (ένας πομπός στέλνει ένα μήνυμα στο δέκτη το οποίο είναι διατυπωμένο σε ένα κώδικα μέσα από ένα κανάλι μετάδοσης).

**Παραπληροφόρηση** είναι η διάδοση/δημοσίευση αναληθών, παραποιημένων  ή αποσπασματικών πληροφοριών.

**Υπερπληροφόρηση** είναι η μετάδοση τεράστιου όγκου πληροφοριών από τα ΜΜΕ, σε τέτοιο βαθμό ώστε να καθίσταται δύσκολη η επεξεργασία, η αφομοίωση και ο έλεγχος της αξιοπιστίας τους.

**Φημολογία** είναι το σύνολο των ανεπιβεβαίωτων ειδήσεων.

**Σκανδαλοθηρία ή σκανδαλολογία** είναι η επίμονη αναζήτηση σκανδάλων με σκοπό τη δόλια εκμετάλλευσή τους.

**Λασπολογία** είναι η προσπάθεια συκοφαντικής δυσφήμισης.

**Κιτρινισμός ή κίτρινος τύπος ή κίτρινη δημοσιογραφία** χαρακτηρίζεται η δημοσιογραφική και εκδοτική πρακτική να προβάλλονται με εντυπωσιακό τρόπο ως πρωτεύοντα δημοσιογραφικά θέματα αυτά που εξάπτουν την περιέργεια, συνήθως χωρίς την τήρηση των βασικών δεοντολογικών δημοσιογραφικών αρχών, με χρήση υπερβολών ή ακόμα και κατασκευασμένων στοιχείων.

**Ροζ τύπος** είναι η δημοσιογραφία που επικεντρώνεται σε ερωτικά σκάνδαλα.

**Κινδυνολογία ή καταστροφολογία** είναι η τάση δημοσιογράφων και γενικά δημοσίων προσώπων να προκαλέσουν αισθήματα ανασφάλειας και φόβου στην κοινή γνώμη, χωρίς εμπεριστατωμένη τεκμηρίωση. / **Τρομολαγνεία** είναι η ροπή των δημοσιογράφων και της κοινής γνώμης προς ειδησεογραφία που προκαλεί τρόμο.

**Θετικές επιδράσεις της πληροφόρησης**

Η αξία της πληροφόρησης είναι αδιαμφισβήτητη για την **οργάνωση** και την **πρόοδο**των κοινωνιών.

* **Βοηθά στις καθημερινές επιλογές και τη δραστηριότητα των ανθρώπων**: παρέχει στον σύγχρονο άνθρωπο δεδομένα τα οποία μπορεί να επεξεργάζεται λογικά πριν από κάθε απόφασή του, προσφέρει προτάσεις και λύσεις σε πρακτικά ζητήματα της καθημερινής ζωής (π.χ. μετακινήσεις, καιρικές συνθήκες, εκδηλώσεις), ενημερώνει για τα αγαθά, την οικονομική δραστηριότητα, τις νέες ευκαιρίες κ.τ.λ.
* Η πληροφόρηση καθιστά **προσιτή**τη γνώση για την πνευματική παραγωγή, την επιστημονική εξέλιξη και την πολιτιστική ανάπτυξη των λαών.
* **Επηρεάζει θετικά την πνευματική συγκρότηση των ανθρώπων**: Με την πληροφόρηση ο άνθρωπος διευρύνει τους πνευματικούς του ορίζοντες σε όλο το φάσμα της γνώσης. Η κοινή γνώμη ενημερώνεται για όλα τα γεγονότα της εγχώριας και της παγκόσμιας ειδησεογραφίας. Πολλαπλασιάζονται, έτσι, οι δυνατότητες του ανθρώπου να ερμηνεύει ορθολογικά τα φαινόμενα, με βάση τη γνώση και τη λογική, και να απομακρύνεται από την αμάθεια και την προκατάληψη.
* Με την κριτική αξιολόγηση του καταιγισμού πληροφοριών που δέχεται το άτομο οξύνει την αντίληψή του και την κριτική του ικανότητα, διαμορφώνει προσωπικές απόψεις βρίσκει λύσεις στα καθημερινά του προβλήματα και καθίσταται υπεύθυνο για τις επιλογές του.

*Ειδικότερα* ***στον κοινωνικο – πολιτικό τομέα:***

* Η έγκυρη και **αντικειμενική πληροφόρηση** συντελεί στην ανάπτυξη κοινωνικής συνείδησης και στη συνειδητοποίηση ότι η διαχείριση των πληροφοριών προϋποθέτει εντιμότητα και αλληλεγγύη. Το άτομο **ευαισθητοποιείται** σχετικά με προβλήματα που πλήττουν την ανθρωπότητα και δραστηριοποιείται αναλαμβάνοντας πρωτοβουλίες.
* **Αποτελεί θεμέλιο κάθε κοινωνίας που επιδιώκει να προσδιορίζεται ως δημοκρατική**: Το δικαίωμα στην πληροφόρηση είναι ένα από τα **θεμελιώδη δικαιώματα** που κατοχυρώνονται συνταγματικά σε όλες τις σύγχρονες δημοκρατίες. Απρόσκοπτη και αντικειμενική πληροφόρηση αποτελούν βασικές προϋποθέσεις για τη λειτουργία των δημοκρατικών καθεστώτων. Αντίθετα τα ολοκληρωτικά καθεστώτα ευνοούν την προπαγάνδα, την παραπληροφόρηση και τη δημαγωγία.
* Αποτελεί **βασικό έρεισμα της δημοκρατίας** και δημιουργεί τις προϋποθέσεις για την ανάπτυξη του εποικοδομητικού διαλόγου. Ο υπεύθυνα ενημερωμένος πολίτης αντιλαμβάνεται την αξία της ενεργού συμμετοχής στα κοινά, της υγιούς πολιτικοποίησης και της άσκησης ελέγχου στης εξουσίας.

**Προβλήματα της πληροφόρησης στη σημερινή εποχή**

* **Η υπερπληροφόρηση, η σύγχυση και η επισφαλής πληροφορία:** Στη σημερινή εποχή ο δέκτης «βομβαρδίζεται» καθημερινά από επισφαλείς πληροφορίες, η καταιγιστική ροή των οποίων περιορίζει τη δυνατότητά του να διακρίνει το περιττό από την ουσία, επιβαρύνει τη σκέψη του δέκτη με άχρηστες, ασήμαντες και ενίοτε επικίνδυνες πληροφορίες που προκαλούν αποπροσανατολισμό και παραπλάνηση. Οι επισφαλείς αυτές πληροφορίες υιοθετούνται συχνά αβασάνιστα και αναπαράγονται χωρίς έλεγχο.
* **Η παραπληροφόρηση:** Η διάδοση ψευδών πληροφοριών εμποδίζει τον δέκτη να εκτιμήσει αντικειμενικά την πραγματικότητα, εξυπηρετεί την κερδοσκοπία παραγόντων της οικονομικής ζωής σε βάρος του συλλογικού συμφέροντος και πλήττει τον πυρήνα της δημοκρατίας, επειδή η κοινή γνώμη δεν διαμορφώνεται ελεύθερα, αλλά χειραγωγείται ή φανατίζεται.
* **Η εμπορευματοποίηση και «θεαματοποίηση» της πληροφόρησης – η πληροφορία ως καταναλωτικό προϊόν:** η επιδίωξη του στιγμιαίου εντυπωσιασμού καθορίζει την επιλογή των προβαλλόμενων πληροφοριών και τον τρόπο παρουσίασής τους. Έτσι η πληροφορία μετατρέπεται σε εμπορικό προϊόν προς κατανάλωση, επιδιώκεται η προσέλκυση του κοινού με κάθε μέσο, το κοινό στερείται τη δυνατότητα ουσιαστικής και νηφάλιας ενημέρωσης.

**Προϋποθέσεις ορθής πληροφόρησης**

* απρόσκοπτη και **αντικειμενική πληροφόρηση**, αμεροληψία και υπευθυνότητα στη μετάδοση πληροφοριών, σφαιρική πραγμάτευση του θέματος, ολοκληρωμένη και πολύπλευρη ενημέρωση
* συνταγματικά κατοχυρωμένη **ελευθερία έκφρασης** και διακίνησης ιδεών, ύπαρξη πολυφωνίας και πλουραλισμού, ανυπαρξία οποιασδήποτε μορφής λογοκρισίας που παρεμποδίζει την ελεύθερη πληροφόρηση.
* τήρηση από τους λειτουργούς της ενημέρωσης των κανόνων **δημοσιογραφικής δεοντολογίας** με άλλα λόγια τήρηση ενός συνόλου κανόνων και αποδεκτών μεθόδων κατά την άσκηση του λειτουργήματός τους.
* **ενδιαφέρον από την πλευρά των πολιτών** για ουσιαστική ενημέρωση και δημόσια κριτική.

**Βασικές αρχές της δημοσιογραφικής δεοντολογίας**

Ο δημοσιογράφος έχοντας **συνείδηση της κοινωνικής του ευθύνης** οφείλει

* να δημοσιεύει μόνο διασταυρωμένες ειδήσεις, ελέγχοντας τις πηγές του και σεβόμενος τις αρχές της αντικειμενικότητας και της αμεροληψίας,
* να μη δημοσιοποιεί ανεξακρίβωτες φήμες και να αρνείται τη δημοσίευση ψευδών πληροφοριών-συκοφαντίας,
* να διακρίνει το γεγονός από την προσωπική του άποψη στη μετάδοση μιας είδησης,
* να έχει πίστη στη δημοκρατία και τη δικαιοσύνη,
* να υπερασπίζεται το δημόσιο όφελος,
* να σέβεται το απαραβίαστο της ιδιωτικής ζωής και των ανθρωπίνων δικαιωμάτων,
* να προωθεί την πολυφωνία και το διάλογο.

Η δημοσιογραφία είναι το κατεξοχήν **θεσμοθετημένο όργανο άσκησης δημόσιας κριτικής**. Βασική υποχρέωση του δημοσιογράφου είναι η υπεράσπιση του δημοσίου συμφέροντος και η στηλίτευση πράξεων που υπονομεύουν το δημόσιο συμφέρον, όπως οι παρανομίες και οι αυθαιρεσίες των δημόσιων λειτουργών, η κατασπατάληση του δημοσίου χρήματος, ο λαϊκισμός και η προπαγάνδα.

**Κείμενο 1 15237**

**[Ο άνθρωπος ως πολίτης στην κοινωνία της πληροφορίας]**

*Το (διασκευασμένο) κείμενο προέρχεται από το βιβλίο του Παναγιώτη Αναστασιάδη «Στον αιώνα της Πληροφορίας» (εκδ. Λιβάνη, Αθήνα, 2000).*

Η διάχυση της πληροφορίας από και προς όλο τον κόσμο, που στις μέρες μας είναι εφικτή χάρη στην πρόοδο της τεχνολογίας και την πληθώρα των επικοινωνιακών διαύλων, θα ενισχύσει την πολυφωνία σε ιδέες και απόψεις και θα διευκολύνει την πρόσβαση του πολίτη στη δημόσια πληροφόρηση. Ακόμη, θα ανοίξει τις πόρτες του δυσκίνητου δημόσιου τομέα, βελτιώνοντας την αποτελεσματικότητα των εργασιών του. Η κοινωνία μας μπορεί να μετεξελιχθεί στην κοινωνία της διά βίου μάθησης, στο πλαίσιο της οποίας η εκπαιδευτική διαδικασία θα συντροφεύει τον πολίτη στο σύνολο του επαγγελματικά ενεργού του βίου, έτσι ώστε το άτομο να μπορεί να ανταποκρίνεται σ’ ένα διαρκές εναλλασσόμενο περιβάλλον. Στον τομέα των επιχειρήσεων, η εισαγωγή πλήθους εφαρμογών και η εξέλιξη των τεχνολογικών αυτοματισμών θα συμβάλει στη μείωση των κοστολογίων, στην αύξηση της παραγωγής και της παραγωγικότητας, στην οικονομική μεγέθυνση και στη βελτίωση των κερδών.

Επιπλέον, στην κοινωνία της πληροφορίας η τεχνολογία προσφέρει απεριόριστες δυνατότητες στον εργαζόμενο να διαχειριστεί με μεγαλύτερη ευελιξία τον ελεύθερο χρόνο του, να βελτιώσει τις συνθήκες εργασίας και το εισόδημά του. Οι δικαιολογημένοι φόβοι για πλήρη κοινωνική απομόνωση και αποξένωση μπορούν να αντιμετωπιστούν με την εναλλαγή και τον συνδυασμό διαφορετικών μορφών τηλεργασίας. Τα άτομα με ειδικές ανάγκες και οι κάτοικοι ορεινών και απομακρυσμένων περιοχών θα επωφεληθούν τα μέγιστα από τη νέα πραγματικότητα, καθώς η επικοινωνία θα έχει πλέον άλλη εμβέλεια και η πρόσβασή τους στις εξελίξεις και στην ίδια τη ζωή θα ενισχυθεί σημαντικά.

Μια νέα κοινωνία γεννιέται λοιπόν. Μπορούμε σήμερα να φανταστούμε σε γενικές γραμμές το περίγραμμα της νέας κοινωνίας, της νέας ψηφιακής εποχής; Ναι, μπορούμε! Διαθέτουμε τα απαραίτητα τεχνολογικά και επικοινωνιακά εργαλεία τα οποία θα μας οδηγήσουν στη νέα ηλεκτρονική πραγματικότητα; Ναι, τα διαθέτουμε και συνεχώς διευρύνουμε τις δυνατότητές τους! Έχουμε προετοιμαστεί κατάλληλα ως αυριανοί «πολίτες του δικτύου» για την ένταξή μας στο παγκόσμιο καλωδιωμένο χωριό; Η απάντηση στην τελευταία ερώτηση είναι όχι! Σ' αυτό το σημείο εντοπίζεται η μεγάλη αντίφαση της εποχής μας.

Αναλυτικότερα, ενώ οι πάντες - κυβερνήσεις, επιχειρήσεις, επιστήμονες - έχουν εστιάσει την προσοχή τους στην τεχνολογική υπόσταση της νέας εποχής και εγκωμιάζουν τα κατορθώματά της, κανένας δεν ασχολείται σοβαρά με τους πολίτες και τον άνθρωπο όχι ως παραγωγό και καταναλωτή προϊόντων και υπηρεσιών, αλλά ως φορέα αξιών, συναισθημάτων και ιδεών. Έτσι, αποκαλύπτεται ένα απίστευτο κοινωνικό έλλειμμα, το οποίο τείνει να προσλάβει απρόβλεπτες διαστάσεις, με συνέπεια οι αναμφισβήτητες δομικές μεταβολές που επιφέρει η κοινωνία της πληροφορίας στο πλαίσιο της κοινωνικής και οικονομικής καθημερινότητας να προκαλούν δέος στο σύνολο των πολιτών που έρχονται πρόσωπο με πρόσωπο μ’ αυτήν.

Ο κίνδυνος της δημιουργίας μιας κοινωνίας στην οποία θα υπάρχουν πολλές διακριτές κατηγορίες πολιτών είναι υπαρκτός. Ο νέος διαχωρισμός, εκτός των άλλων, θα γίνει με κριτήριο τη δυνατότητα πρόσβασής τους στις νέες τεχνολογικές και επικοινωνιακές εφαρμογές. Στην πρώτη ομάδα θα ενταχθούν τα άτομα υψηλού μορφωτικού επιπέδου, καθώς αυτά χαρακτηρίζονται από την εξοικείωσή τους σε μεγάλο βαθμό με τα νέα τεχνολογικά εργαλεία και τις σύγχρονες εφαρμογές που τα συνοδεύουν. Σε μια δεύτερη ομάδα θα σωρευτούν τμήματα του πληθυσμού τα οποία θα χαρακτηρίζονται από χαμηλά γνωστικά προσόντα και την αδυναμία προσαρμογής τους στις επερχόμενες αλλαγές, με πιθανό κίνδυνο να βρεθούν στο περιθώριο με ό,τι αυτό συνεπάγεται. Ευάλωτες πληθυσμιακές ομάδες, όπως λόγου χάρη η τρίτη ηλικία, αλλά και τ’ ασθενή στρώματα με χαμηλά γνωστικά προσόντα και δεξιότητες είναι πιθανό να πληγούν ιδιαίτερα από την έλευση της κοινωνίας της πληροφορίας.

**Α. ΑΣΚΗΣΕΙΣ**

**1.** Ποια τεχνική/ποιον τρόπο ανάπτυξης επιλέγει ο συγγραφέας στην τελευταία παράγραφο του Κειμένου 1 για να οργανώσει τον λόγο του; Ποιες λέξεις ή φράσεις επιβεβαιώνουν την αξιοποίηση αυτού του τρόπου ανάπτυξης; Ποια είναι η διαιρετέα έννοια;

**2.** Με ποια μέθοδο αναπτύσσεται η 1η παράγραφος του κειμένου 1; Να αιτιολογήσεις την απάντησή σου με βάση το περιεχόμενό της. Τι επιδιώκει ο συγγραφέας του κειμένου με τη συγκεκριμένη επιλογή;

**3.** Στην 3η παράγραφο του κειμένου 1 παρουσιάζεται μια αντίθεση. Ποια είναι τα σκέλη (όροι) αυτής της αντίθεσης; Πώς αποδίδεται η αντίθεση εκφραστικά/ γλωσσικά;

**4.** Να εντοπίσεις δύο τρόπους ανάπτυξης στην 4η παράγραφο του κειμένου 1. Να αιτιολογήσεις την απάντησή σου.

**5. *Ακόμη, έτσι ώστε, καθώς, ενώ:*** Πώς συμβάλλουν οι λέξεις αυτές στη συνοχή του κειμένου; Να απαντήσεις με βάση τα νοήματα που συνδέουν.

**6.** Με ποιους τρόπους εξασφαλίζεται η συνοχή της 3ης παραγράφου του κειμένου 1;

**7.** Να εντοπίσεις στην τελευταία παράγραφο του κειμένου 1 πέντε λέξεις ή φράσεις που αποτελούν δείκτες της συνοχής της και να εξηγήσεις τι δηλώνει καθεμία από αυτές.

**8.** Να εξετάσεις ως προς τη συνεκτικότητα του κειμένου 1:

**α.** Με ποια νοηματική σχέση συνδέονται οι πρώτες δύο παράγραφοι του κειμένου; Να απαντήσεις με βάση το περιεχόμενό τους. Ποια λέξη ή φράση ενισχύει αυτή τη νοηματική σχέση;

**β.** Με ποια νοηματική σχέση συνδέεται η 3η παράγραφος του κειμένου με τις δύο πρώτες; Να απαντήσεις με βάση το περιεχόμενό τους. Ποια λέξη ή φράση ενισχύει αυτή τη νοηματική σχέση;

**γ.** Πώς εξασφαλίζεται η συνεκτικότητα μεταξύ της 3ης και της 4ης παραγράφου του κειμένου 1;

**δ.** Πώς εξασφαλίζεται η συνεκτικότητα μεταξύ της 4ης και της 5ης παραγράφου του κειμένου 1;

**Β. ΘΕΜΑΤΑ**

**ΘΕΜΑ 1 (μονάδες 35)**

**1ο υποερώτημα (μονάδες 10)**

Να χαρακτηρίσεις με την ένδειξη Σωστό (Σ) ή Λάθος (Λ) στις παρακάτω προτάσεις, οι οποίες αναφέρονται σε νοήματα του Κειμένου 1:

1. *Ένα θετικό αποτέλεσμα της ανάπτυξης των νέων τεχνολογικών μέσων επικοινωνίας στις κοινωνίες είναι ο πλουραλισμός.*
2. *Η κοινωνία της πληροφορίας δεν πρέπει να συνδέεται με την κοινωνία της δια βίου μάθησης.*
3. *Στην κοινωνία της πληροφορίας είναι δύσκολο ο εργαζόμενος να διαχειριστεί με μεγαλύτερη ευελιξία τον ελεύθερο χρόνο του.*
4. *Αν και οι άνθρωποι διαθέτουν τα κατάλληλα τεχνολογικά εργαλεία, δεν είναι κατάλληλα προετοιμασμένοι, για να ανταποκριθούν στις ανάγκες της σημερινής ψηφιακής εποχής.*
5. *Οι ευαίσθητες κοινωνικές ομάδες δεν θα έχουν πρόβλημα προσαρμογής στην κοινωνία της πληροφορίας.*

**2ο υποερώτημα (μονάδες 10)**

Στην τελευταία παράγραφο του Κειμένου 1 ο συγγραφέας επιλέγει την τεχνική της διαίρεσης, για να οργανώσει τον λόγο του. Ποια είναι τα δύο σκέλη της διαίρεσης (μονάδες 4), ποιο είναι το κριτήριο με το οποίο αυτή γίνεται (μονάδες 2) και ποια θέση αποδεικνύει με αυτό τον τρόπο (μονάδες 4);

**3ο υποερώτημα (μονάδες 15)**

Να εντοπίσεις πέντε μεταφορικές φράσεις που χρησιμοποιεί στο Κείμενο 2 ο συγγραφέας (μονάδες 10) και να δικαιολογήσεις την επιλογή του με κριτήριο την πρόθεσή του (μονάδες 5).

**ΘΕΜΑ 2 (μονάδες 30)**

**Α.** Σε ομιλία σας στον χώρο του σχολείου στο πλαίσιο μιας εκδήλωσης με θέμα «Κοινωνία της πληροφορίας και της τεχνολογίας» αναφέρεστε στις αντιφατικές συνέπειες που επιφυλάσσει αυτού του είδους η Κοινωνία στην ανθρωπότητα. Μπορείτε να αξιοποιήσετε στοιχεία του κειμένου που σας δόθηκε προκειμένου να εμπλουτίσετε την ομιλία σας. (300-350 λέξεις)

**Β.** «*Έχουμε προετοιμαστεί κατάλληλα ως αυριανοί «πολίτες του δικτύου» για την ένταξή μας* *στο παγκόσμιο καλωδιωμένο χωριό;»* Ποια απάντηση θα έδινες εσύ στο παραπάνω ερώτημα από την πλευρά των σημερινών νέων και γιατί; Πώς θα μπορούσε το σχολείο να συμβάλει στην προετοιμασία των σημερινών εφήβων και «*αυριανών πολιτών του δικτύου»* για την ένταξή τους «*στο παγκόσμιο καλωδιωμένο χωριό» ;*

Το κείμενό σου να έχει τη μορφή άρθρου που θα δημοσιευθεί στη σχολική εφημερίδα στο πλαίσιο αφιερώματος για την κοινωνία της πληροφορίας. (300-350 λέξεις)

**Κείμενο 2 16843**

**Ο εύθραυστος θρίαμβος της πληροφορίας**

*Το παρακάτω άρθρο δημοσιεύθηκε στις 2/5/2008 στο Βήμα Ιδεών από τον διευθυντή ερευνών στο Εθνικό Κέντρο Κοινωνικών Ερευνών της Γαλλίας Dominique Wolton.*

Δεν υπάρχει καμία αμφιβολία ότι η επικοινωνία είναι από τα ισχυρά σύμβολα του 21ου αιώνα, όπως βεβαίως υπήρξε σημαντικό ιδεώδες προσεγγίσεως των ανθρώπων, των αξιών και των πολιτισμών τον 20ό αιώνα. Φιλοδοξία της ήταν να αποτελέσει την καρδιά του δημοκρατικού μοντέλου του περασμένου αιώνα, ωστόσο η επικοινωνία απειλείται σήμερα από σοβαρούς κινδύνους, γι’ αυτό πρέπει να προστατευθεί με μια προσπάθεια να την καταλάβουμε.

Στον 20ό αιώνα το ιδεώδες της πληροφόρησης- «όλα να γίνονται γνωστά αμέσως και σε όλον τον κόσμο»- στις δημοκρατικές χώρες έγινε πραγματικότητα σε λιγότερο από τριάντα χρόνια. Τη στιγμή, όμως, που το ιδεώδες πραγματώνεται, το όνειρο θρυμματίζεται, πρώτον, γιατί η πληροφορία απλοποιείται σε σχέση με την πολυπλοκότητα του πραγματικού κόσμου και, δεύτερον, διότι οι συνέπειες που γεννιούνται από την πληροφορία πολλαπλασιάζονται ανεξέλεγκτα με την ίδια ταχύτητα. Συνεπώς, παρά τις τεχνικές διευκολύνσεις και την ταχύτητα μετάδοσής της, η πληροφορία σήμερα είναι τόσο αβέβαιη όσο και χθες, αλλά για διαφορετικούς λόγους. Η φαινομενική επιτυχία της δεν πρέπει να μάς κάνει να ξεχνάμε ότι παραμένει σπάνια και εύθραυστη.

Τα τελευταία τριάντα χρόνια το αίτημα για ελεύθερη μετάδοση της πληροφορίας μετετράπη σε πραγματικό βομβαρδισμό πληροφοριών, διότι η τεχνική επέτρεψε, προοδευτικά, να μαθαίνουμε- ή, μάλλον, να πληροφορούμαστε- πολλά πράγματα ταχύτατα. Έτσι η πληροφορία γίνεται πανταχού παρούσα και καταλήγει να είναι μια τυραννία της στιγμής. Μαθαίνουμε τα πάντα από κάθε γωνιά της Γης, χωρίς να έχουμε τον χρόνο να τα καταλάβουμε με αποτέλεσμα να αναιρείται η κριτική σκέψη. Έτσι παρά το γεγονός ότι η πληροφόρηση είναι άμεση, όταν ξεσπά κάποια κρίση, εν τούτοις δεν συμβάλλει καθόλου στην κατανόηση της κρίσης. Τα γεγονότα συνθλίβουν τα πάντα. Υπό αυτήν την έννοια, οι απευθείας μεταδόσεις αποπροσανατολίζουν το κοινό που παρακολουθεί με άμεση συνέπεια να μην καταλαβαίνει τι τελικώς συμβαίνει.

Κατ’ επέκταση, στις σημερινές συνθήκες, ο άθλος δεν έγκειται στην πρόσβαση στην πληροφορία, αλλά στην κατανόηση και στην ερμηνεία της. Βλέπω δεν σημαίνει καταλαβαίνω. Και αυτή είναι επικίνδυνη εξέλιξη, διότι υπονομεύει την κριτική σκέψη και, σε τελευταία ανάλυση, εξουδετερώνει την προσωπική ελευθερία, που είναι η ελευθερία της κριτικής σκέψης. Συνεπώς, αντί η πληροφορία να είναι επιλογή μεταξύ πολλών γεγονότων, μετατρέπεται σε άθροισμά τους. Με άλλα λόγια, όσο περισσότερα γεγονότα υπάρχουν τόσο περισσότερο απομακρύνονται οι δυνατότητες από τους αποδέκτες των πληροφοριών να μπορέσουν να τις ερμηνεύσουν.[...]

**Α. ΑΣΚΗΣΕΙΣ**

**1.** Να καταγράψεις ένα χωρίο της τελευταίας παραγράφου του κειμένου 2 στο οποίο αξιοποιείται ως τρόπος ανάπτυξης η αιτιολόγηση και να εξηγήσεις τη λειτουργία της στη συγκεκριμένη παράγραφο.

**2.** Ένας τρόπος ανάπτυξης που αξιοποιείται στην τρίτη παράγραφο του κειμένου 2 είναι η αιτιολόγηση. Ποια άποψη αιτιολογεί ο συγγραφέας και με ποιες ιδέες;

**3.** Ποιον άλλον τρόπο ανάπτυξης της παραγράφου, εκτός από την αιτιολόγηση, εντοπίζεις στην τρίτη παράγραφο του κειμένου 2 και πώς αυτός εφαρμόζεται; Ποιες διαρθρωτικές λέξεις επιβεβαιώνουν την αξιοποίηση αυτού του τρόπου ανάπτυξης; Ποια είναι η συγκεκριμένη λειτουργία του;

**4.** Να καταγράψεις τις διαρθρωτικές λέξεις που εξασφαλίζουν τη συνοχή της πρώτης παραγράφου του κειμένου 2 και να εξηγήσεις τι δηλώνει καθεμία από αυτές, κάνοντας αναφορά και στα συγκεκριμένα νοήματα.

**5.** ***βεβαίως, ωστόσο, πρώτον, διότι, Συνεπώς, παρά το γεγονός, Με άλλα λόγια :*** να αντικαταστήσεις καθεμία από τις παραπάνω διαρθρωτικές λέξεις ή φράσεις με μία άλλη που δηλώνει την ίδια νοηματική σχέση.

**6.** Με ποια λέξη ή φράση εξασφαλίζεται η συνοχή μεταξύ των δύο τελευταίων παραγράφων του κειμένου 2; Τι δηλώνει αυτή η λέξη ή φράση; Να εξετάσεις εάν αυτό που δηλώνει ανταποκρίνεται στη νοηματική σύνδεση των παραγράφων.

**7.** Με ποιους τρόπους εξασφαλίζεται η συνοχή της τελευταίας παραγράφου του κειμένου 2;

**Β. ΘΕΜΑΤΑ**

**ΘΕΜΑ 1 (μονάδες 35)**

**1ουποερώτημα (μονάδες 10)**

Πώς η πληθώρα των πληροφοριών υπονομεύει την κριτική σκέψη, σύμφωνα με τον συγγραφέα του Κειμένου 1; (60 - 70 λέξεις)

**2ουποερώτημα (μονάδες 10)**

Στο Κείμενο 1 ο συγγραφέας χρησιμοποιεί για την οργάνωση της δεύτερης παραγράφου την αιτιολόγηση και την αντίθεση. Να εντοπίσεις τα σχετικά χωρία (μονάδες 6) και να δικαιολογήσεις γιατί, κατά τη γνώμη σου, επιλέγει τους συγκεκριμένους τρόπους (μονάδες 4)

**3ουποερώτημα (μονάδες 15)**

Να εντοπίσεις τρεις κειμενικές ενδείξεις στην 3η παράγραφο του Κειμένου 1 με τις οποίες ο λόγος αποκτά μια πιο δραματική χροιά (μονάδες 9). Δικαιολόγησε το ύφος λόγου που επιλέγει ο συγγραφέας σε συνδυασμό με το νοηματικό κέντρο της παραγράφου (μονάδες 6).

**ΘΕΜΑ 2 (μονάδες 30)**

Αξιοποιώντας δημιουργικά τις πληροφορίες του κειμένου 2, να παρουσιάσεις τη σημασία της πληροφόρησης για την ατομική και κοινωνική ζωή αλλά και τα προβλήματα που δημιουργούνται από την έκρηξη των πληροφοριών στην εποχή μας. Το κείμενό σου θα το διαβάσεις στους συμμαθητές σου στο πλαίσιο της σχετικής εργασίας που σου ανατέθηκε, με αφορμή την ανάγνωση στην τάξη του κειμένου 2 στο μάθημα της Νεοελληνικής γλώσσας.

**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

1. **ΟΡΙΣΜΟΣ:**

Ορισμός ονομάζεται ο καθορισμός και η έκθεση των κύριων γνωρισμάτων μιας έννοιας.

|  |
| --- |
| **ΣΥΣΤΑΤΙΚΑ ΣΤΟΙΧΕΙΑ ΟΡΙΣΜΟΥ** |
| **Οριστέα Έννοια** | **Γένος** | **Ειδοποιός Διαφορά** |
| Η έννοια που θα ορίσουμε. | Η γενικότερη έννοια στην οποία εντάσσεται η οριστέα έννοια. | Γνωρίσματα που διαφοροποιούν την οριστέα έννοια από άλλες του ίδιου γένους. |
| *Π.χ. Δημοκρατία είναι* | *το πολίτευμα* | *στο οποίο την εξουσία ασκεί ο λαός.* |

**Σκοπός:** να προσδιορίσει με σαφήνεια τα γνωρίσματα μιας έννοιας, ώστε να γίνει κατανοητή.

**Είδη ορισμών**

**1. α. Αναλυτικός:** ο ορισμός που παριστάνει την ουσία μιας έννοιας εκθέτοντας τα γνωρίσματα που περιέχονται στην έννοια αυτή.

Π.χ*. Ένα τετράπλευρο (=γένος) που έχει τις απέναντι πλευρές του παράλληλες (ειδοποιός διαφορά) λέγεται παραλληλόγραμμο (οριστέα έννοια)*.

 **1. β. Συνθετικός ή γενετικός:** ο ορισμός που περιγράφει τη διαδικασία της γένεσης μιας έννοιας/ενός πράγματος από τα αναγκαία και ουσιώδη συστατικά της/του μέρη.

Π.χ. *Έκλειψη (οριστέα έννοια) λέγεται το φαινόμενο (=γένος) με το οποίο κάποιο ουράνιο σώμα γίνεται αφανές είτε όταν παρεμβληθεί ένα άλλο σώμα ανάμεσα σε αυτό και τη γη είτε όταν το ουράνιο σώμα είναι ετερόφωτο και εισέρχεται σε σκιά(ειδοποιός διαφορά).*

 *Εξάτμιση (οριστέα έννοια) λέγεται η εξαέρωση (=γένος) που γίνεται μόνο από την ελεύθερη επιφάνεια του υγρού (ειδοποιός διαφορά).*

**Με κριτήριο την έκταση διακρίνονται σε:**

**2. α. Σύντομους**, όπως αυτούς των λεξικών

**2. β. Εκτεταμένους**, που καλύπτουν μία ή περισσότερες παραγράφους. Υπάρχει ακόμη η περίπτωση ένα ολόκληρο κείμενο (δοκίμιο, επιστημονικό κείμενο κ.ά.) να ασχολείται με τον ορισμό μιας έννοιας.

Πολλές φορές, για να αναλυθεί σε βάθος μια έννοια, δίνεται στην αρχή ένας **πρωτοβάθμιος** ορισμός και έπειτα αναπτύσσονται αναλυτικά οι όροι που τον αποτελούν.

|  |  |
| --- | --- |
|  **ΔΟΜΗ ΠΑΡΑΓΡΑΦΟΥ** | **ΣΥΛΛΟΓΙΣΤΙΚΗ ΠΟΡΕΙΑ / ΕΠΙΧΕΙΡΗΜΑΤΟΛΟΓΙΑ** |
| **Οργάνωση** | **Ανάπτυξη** |
| **1.** ΘΕΜΑΤΙΚΗ ΠΡΟΤΑΣΗ / ΠΕΡΙΟΔΟΣ | 1. ΓΕΝΙΚΟ ΜΕΡΟΣ **ΠΡΩΤΟΒΑΘΜΙΟΣ / ΣΥΝΤΟΜΟΣ ΟΡΙΣΜΟΣ** **ΕΝΝΟΙΑΣ**: επιχειρείται μια πρώτη, συνοπτική προσέγγιση της έννοιας | **ΓΕΝΙΚΟ****ΜΕΡΟΣ** | **ΠΑΡΑΓΩΓΙΚΗ / ΣΥΛΛΟΓΙΣΤΙΚΗ ΠΟΡΕΙΑ** |
| **2.** ΣΧΟΛΙΑ | 2. **ΔΕΥΤΕΡΟΒΑΘΜΙΟΣ / ΑΝΑΛΥΤΙΚΟΣ ΟΡΙΣΜΟΣ ΕΝΝΟΙΑΣ:**αναλύονται χαρακτηριστικά, μορφές, ιστορική εξέλιξη, σημασία, εκδηλώσεις, αποτελέσματα, αίτια της έννοιας ή άλλα στοιχεία | **ΕΙΔΙΚΟ****ΜΕΡΟΣ** |
| **3.** ΠΡΟΤΑΣΗ - ΚΑΤΑΚΛΕΙΔΑ | 3. **ΣΥΝΟΨΙΣΗ** των σημαντικότερων σημείων του ορισμού | **ΕΙΔΙΚΟ****ΜΕΡΟΣ** |

Στη θεματική περίοδο ορίζεται η **(οριστέα) έννοια**. Ο ορισμός της έννοιας ξεκινά από την ένταξη της στο **γένος**, δηλαδή το πλησιέστερο σύνολο στο οποίο ανήκει. Για να ολοκληρωθεί ο ορισμός δίνουμε και την **ειδοποιό διαφορά**, δηλαδή το γνώρισμα που την ξεχωρίζει από τα άλλα είδη του ίδιου γένους. Στα σχόλια διασαφηνίζεται και συμπληρώνεται ο ορισμός.

**Λεκτικοί δείκτες:** *είναι, συνιστά, αποτελεί, ορίζεται, μπορεί να οριστεί κ.ά.*

Παρακάτω παρουσιάζονται δύο παράγραφοι για τη δημοκρατία στις οποίες τα σχόλια διασαφηνίζουν τον ορισμό με διαφορετι­κό τρόπο:

***Παράδειγμα 1: Συνήθως μιλώντας για δημοκρατία εννοούμε το πολίτευμα στο οποίο η εξουσία απορρέει και ασκείται από το λαό.*** *Πρόκειται δηλαδή για εκείνο το σύστημα πολιτικής οργάνωσης στο οποίο ο λαός συμμετέχει στη λήψη των αποφάσεων που καθορίζουν τη ζωή του. Η συμμετοχή αυτή στην εποχή μας πραγματοποιείται μέσω αιρετών αντιπροσώπων. Οι τελευταίοι είναι υποχρεω­μένοι να κινούνται στα πλαίσια των νόμων και του δημοκρατικού Συντάγματος, ώστε να αποφεύγεται η αυθαιρεσία. Παράλληλα υπάρχουν θεσπισμένοι μηχανισμοί ελέγχου (Βουλή, Τύπος, κ.λπ.), ενώ η διάκριση των εξουσιών προστατεύει από ενδε­χόμενα φαινόμενα αυταρχισμού της εξουσίας.*

***Παράδειγμα 2: Συνήθως μιλώντας για δημοκρατία εννοούμε το πολίτευμα στο οποίο η εξουσία απορρέει και ασκείται από το λαό.*** *Εντούτοις πέρα από ένα πολιτικό σύστημα η δημοκρατία αναγνωρίζεται ως ένα σύνολο αξιών που καλεί τον άνθρωπο σε μια ανοδική πορεία. Ο διάλογος, ο σεβασμός στη διαφορετική άπο­ψη, η μετριοπάθεια και το ενδιαφέρον για τα κοινά αποτελούν χαρακτηριστικές τέτοιες αξίες που συνιστούν την πεμπτουσία της δημοκρατίας ως καθημερινού τρόπου ζωής.*

1. **ΔΙΑΙΡΕΣΗ**

Με τη διαίρεση αναλύουμε ένα **όλο** *(γένος)* στα **μέρη** του *(είδη)* με βάση κάποιο **ουσιώδες** **γνώρισμά** τους *(διαιρετική βάση).*

**Σκοπός:** να προσεγγίσει μια έννοια/ ένα φαινόμενο από πολλές πλευρές, να αναλύσει μια έννοια στις διάφορες πτυχές της.

|  |  |
| --- | --- |
| **ΔΟΜΗ ΠΑΡΑΓΡΑΦΟΥ** | ΣΥΛΛΟΓΙΣΤΙΚΗ ΠΟΡΕΙΑ / ΕΠΙΧΕΙΡΗΜΑΤΟΛΟΓΙΑ |
| **Οργάνωση** | **Ανάπτυξη** |
| **1.** ΘΕΜΑΤΙΚΗ ΠΡΟΤΑΣΗ / ΠΕΡΙΟΔΟΣ | 1. **ΔΙΑΙΡΕΤΕΑ ΕΝΝΟΙΑ,** **ΔΙΑΙΡΕΤΙΚΗ ΒΑΣΗ,**  **ΜΕΛΗ ΔΙΑΙΡΕΣΗΣ** | **ΓΕΝΙΚΟ****ΜΕΡΟΣ** | **ΠΑΡΑΓΩΓΙΚΗ / ΣΥΛΛΟΓΙΣΤΙΚΗ ΠΟΡΕΙΑ** |
| **2.** ΣΧΟΛΙΑ | 2. **ΑΝΑΛΥΣΗ ΤΩΝ ΜΕΛΩΝ ΤΗΣ ΔΙΑΙΡΕΣΗΣ** | **ΕΙΔΙΚΟ****ΜΕΡΟΣ** |
| **3.** ΠΡΟΤΑΣΗ - ΚΑΤΑΚΛΕΙΔΑ | 3. **ΣΥΜΠΕΡΑΣΜΑ –** συνόψιση των σημαντικότερων σημείων της διαίρεσης | **ΕΙΔΙΚΟ****ΜΕΡΟΣ** |

|  |
| --- |
| **ΣΥΣΤΑΤΙΚΑ ΣΤΟΙΧΕΙΑ ΔΙΑΙΡΕΣΗΣ** |
| **Διαιρετέα Έννοια** | **Διαιρετική βάση** | **Μέλη διαίρεσης** |
| Η βασική έννοια . | Το κοινό γνώρισμα των ειδών που θα προκύψουν. | Τα είδη που προκύπτουν από τη διαίρεση. |
| *Π.χ. Πόλεμος* | *Μέσα πολέμου* | * *Πυρηνικός*
* *Βιολογικός*
* *Συμβατικός*
 |

**Λεκτικοί δείκτες:** *διακρίνεται, χωρίζεται, αποτελείται, μπορούν να εντοπιστούν τα ακόλουθα είδη κ.ά*.

***Παράδειγμα***

***Η αγορά εργασίας συχνά παρουσιάζει τρία προβλήματα ταυτόχρο­να, ήτοι ανεργία, υποαπασχόληση και ετεροαπασχόληση.*** *Με άλλα λόγια, παρατηρούμε ταυτόχρονα άτομα που επιθυμούν να εργασθούν και δεν βρίσκουν κανενός είδους εργασία (άνεργοι), άτομα που προκειμένου να είναι άνεργα προτιμούν να εργασθούν ορισμένες ώρες ή ορισμένες ημέρες (υποαπασχολούμενοι) και άτομα που αναγκάζονται να εργασθούν σε θέσεις εργασίας των οποίων το περιεχόμενο είναι άσχετο, εν όλω ή εν μέρει, με τις σπουδές τους ή τις ειδικεύσεις τους (ετεροαπασχολούμενοι). (Θ. Λιανός)*

**Αναγκαίες προϋποθέσεις για μια σωστή διαίρεση**

Η διαίρεση πρέπει να είναι:

**Α) Ορθή,** δηλαδή να γίνεται με μια ενιαία διαιρετική βάση.

**Β) Τέλεια,** δηλαδήνα περιλαμβάνει όλα τα είδη του γένους.

**Γ) Συνεχής,** δηλαδή να μη γίνεται κάποιο άλμα στα είδη της.

|  |  |
| --- | --- |
| *Να ελέγξετε αν η διαίρεση των ρηματικών χρόνων που απεικονίζεται με το διάγραμμα είναι ορθή.* | **Οι χρόνοι των ρημάτων της οριστικής**Παροντικοί, παρελθοντικοί, περιφραστικοί, στιγμιαίοι |

|  |  |
| --- | --- |
| *Να παρατηρήσετε αν η διπλανή διαίρεση είναι τέλεια.* | Οι διαθέσεις του ρήματος είναι οι εξής: ενεργητική, παθητική και μέση. |

|  |  |
| --- | --- |
| *Να προσέξετε αν η διαίρεση που αναφέρεται στα είδη του πεζού λόγου στην Αρχαία Ελλάδα είναι συνεχής.* | Τα είδη του πεζού λόγου στην αρχαία Ελλάδα ήταν: η ιστορία, η φιλοσοφία και οι δικανικοί λόγοι. |

**3. ΑΙΤΙΟΛΟΓΗΣΗ**

**Σκοπός:** να αποδείξει τον ισχυρισμό, να επιχειρηματολογήσει σχετικά με μία άποψη, να πείσει.

|  |  |
| --- | --- |
| **ΔΟΜΗ ΠΑΡΑΓΡΑΦΟΥ** | **ΣΥΛΛΟΓΙΣΤΙΚΗ ΠΟΡΕΙΑ / ΕΠΙΧΕΙΡΗΜΑΤΟΛΟΓΙΑ** |
| **Οργάνωση** | **Ανάπτυξη** |
| **1.** ΘΕΜΑΤΙΚΗ ΠΡΟΤΑΣΗ  | 1. Περιέχεται μια **ΓΕΝΙΚΗ ΔΙΑΠΙΣΤΩΣΗ** ή κρίση που έχει ανάγκη αιτιολόγησης | **ΓΕΝΙΚΟ****ΜΕΡΟΣ** | **ΠΑΡΑΓΩΓΙΚΗ ΣΥΛΛΟΓΙΣΤΙΚΗ ΠΟΡΕΙΑ** |
| **2.** ΣΧΟΛΙΑ | 2. Παρατίθεται **η ΑΙΤΙΟΛΟΓΗΣΗ,** η οποία μπορεί να αφορά αίτια, αποτελέσματα, προϋποθέσεις κτλ.  | **ΕΙΔΙΚΟ****ΜΕΡΟΣ** |
| **3.** ΠΡΟΤΑΣΗ - ΚΑΤΑΚΛΕΙΔΑ | 3. **ΣΥΜΠΕΡΑΣΜΑ → συνόψιση** των κυριότερων σημείων της παραγράφου | **ΕΙΔΙΚΟ****ΜΕΡΟΣ** |

Η θεματική περίοδος αποτελεί κρίση/άποψη η οποία τεκμηριώνεται με την παράθεση πειστικών επιχειρημάτων στα σχόλια.

**Λεκτικοί δείκτες:** Συνήθως χρησιμοποιούνται διαρ­θρωτικές λέξεις που δηλώνουν αιτιολόγηση: *επειδή, γιατί, εφόσον, καθόσον, διότι, αφού, αυτό συμβαίνει γιατί, αυτό οφείλεται σε*  κ.λπ.

***Παράδειγμα***

*Στη δημοκρατία κάθε άνθρωπος είναι σεβαστός.* ***Γιατί*** *ή πολιτεία που ο ίδιος με ελεύθερη συγκατάθεση όρθωσε, υποκύπτει και κυβερνάται σύμφωνα με το Συνταγματικό χάρτη που ο ίδιος, με τους ελεύθερα εκλεγμένους αντιπροσώπους του, σύνταξε.* ***Γιατί*** *ο πολίτης κάθε τόσο, σε καθορισμένη προθεσμία ερωτάται αν θέλει και ποιους θέλει να τον κυβερνήσουν ως εκπρόσωποι του.* ***Γιατί*** *είναι το πολί­τευμα του διαλόγου όπου ολόκληρη η ζωή μιας κοινωνίας πυργώνεται προς την επιτέλεση μιας ιστορικής αποστολής με πλήρη σεβασμό προς τα ανθρώπινα δι­καιώματα και τις βασικές ελευθερίες, που χωρίς αυτά, άνθρωπος αυθεντικός δε νοείται.* (Κώστας Τσιρόπουλος)

**4.ΠΑΡΑΔΕΙΓΜΑ/-ΤΑ**

**Σκοπός:** να διασαφηνίσει/επεξηγήσει/τεκμηριώσει μέσα από παραδείγματα αντλημένα από την ιστορία, από την καθημερινότητα, από την επικαιρότητα, από την εμπειρία (προσωπική ή συλλογική) και να προσδώσει ζωντάνια και ενδιαφέρον.

|  |  |
| --- | --- |
| **ΔΟΜΗ ΠΑΡΑΓΡΑΦΟΥ** | **ΣΥΛΛΟΓΙΣΤΙΚΗ ΠΟΡΕΙΑ / ΕΠΙΧΕΙΡΗΜΑΤΟΛΟΓΙΑ** |
| **Οργάνωση** | **Ανάπτυξη** |
| **1.** ΘΕΜΑΤΙΚΗ ΠΡΟΤΑΣΗ  | 1. Περιέχεται μια **ΓΕΝΙΚΗ ΔΙΑΠΙΣΤΩΣΗ –κρίση** / **ΕΝΝΟΙΑ**  που πρέπει να συγκεκριμενοποιηθεί / διασαφηνιστεί με παραδείγματα. | **ΓΕΝΙΚΟ****ΜΕΡΟΣ** | **ΠΑΡΑΓΩΓΙΚΗ ΣΥΛΛΟΓΙΣΤΙΚΗ ΠΟΡΕΙΑ** |
| **2.** ΣΧΟΛΙΑ | 2. Παρατίθενται **ΠΑΡΑΔΕΙΓΜΑΤΑ**από τηνΥΠΑΡΚΤΑ /ΠΡΑΓΜΑΤΙΚΑΙΣΤΟΡΙΑ↓ΙΣΤΟΡΙΚΑΕΜΠΕΙΡΙΑ / ΕΠΙΚΑΙΡΟΤΗΤΑ↓ΕΜΠΕΙΡΙΚΑ / ΕΠΙΚΑΙΡΑΕΠΙΝΟΗΜΕΝΑ /ΚΑΤΑΣΚΕΥΑΣΜΕΝΑ | **ΕΙΔΙΚΟ****ΜΕΡΟΣ** |
| **3.** ΠΡΟΤΑΣΗ - ΚΑΤΑΚΛΕΙΔΑ | 3. **ΣΥΜΠΕΡΑΣΜΑ → συνόψιση** των κυριότερων σημείων της παραγράφου | **ΕΙΔΙΚΟ****ΜΕΡΟΣ** |

Στα σχόλια παρουσιάζονται χαρακτηριστικά παραδείγματα που βοηθούν τον αναγνώστη να κατανοήσει ευκρινέστερα το γενικό, αφηρημένο ή ασαφές πε­ριεχόμενο της θεματικής περιόδου. Όταν είναι εύστοχα φωτίζουν το νόημα καθώς αναφέρονται σε οικεία μας πράγματα. Πρέπει όμως, να επιλέγονται τα πιο αντιπροσωπευτικά, αποκαλυπτικά και οικεία παραδείγματα.

**Λεκτικοί δείκτες:** Για να εισαγάγου­με τα παραδείγματα χρησιμοποιούμε συνήθως λέξεις / φράσεις όπως: π.χ., *για παράδειγμα, χαρακτηριστικό παράδειγμα, λόγου χάρη, ενδεικτικά* κ.λπ.

***Παράδειγμα:*** *Τα επαγγέλματα στα οποία μπορεί να εφαρμοστεί η τηλεργασία είναι πολ­λά.* ***Για παράδειγμα****, η παρουσία ενός γραφίστα ή ενός δημοσιογράφου σήμερα δεν είναι απαραίτητη, αφού μπορούν να δουλεύουν από το σπίτι τους χρησιμοποιώντας τον προσωπικό τους υπολογιστή. Επιπλέον, με τον ίδιο τρόπο μπορούν να εργάζονται και όσοι απασχολούνται στο χώρο του ηλεκτρονικού εμπορίου, της οικονομίας, στην παροχή πληροφοριών ακόμη και στην εκπαίδευση. Η τηλεργασία επομένως, ανατρέπει τις παραδοσιακές μορφές εργασίας και απαιτεί την προσαρμογή μας στα νέα δεδομένα.*

**5.ΣΥΓΚΡΙΣΗ-ΑΝΤΙΘΕΣΗ**

**Σκοπός:** να αναδείξει τις ομοιότητες και τις διαφορές ανάμεσα σε δύο φαινόμενα, έννοιες ή καταστάσεις.

|  |  |
| --- | --- |
|  **ΔΟΜΗ ΠΑΡΑΓΡΑΦΟΥ** | **ΣΥΛΛΟΓΙΣΤΙΚΗ****ΠΟΡΕΙΑ / ΕΠΙΧΕΙΡΗΜΑΤΟΛΟΓΙΑ** |
| **Οργάνωση** | **Ανάπτυξη** |
| **1.** ΘΕΜΑΤΙΚΗ ΠΡΟΤΑΣΗ  | 1. Αναφέρονται τα **ΣΥΓΚΡΙΝΟΜΕΝΑ ΜΕΡΗ** και το **ΕΙΔΟΣ** της **ΣΧΕΣΗΣ** τους **(ΟΜΟΙΟΤΗΤΕΣ – ΔΙΑΦΟΡΕΣ)** | **ΓΕΝΙΚΟ****ΜΕΡΟΣ** | **ΠΑΡΑΓΩΓΙΚΗ ΣΥΛΛΟΓΙΣΤΙΚΗ ΠΟΡΕΙΑ** |
| **2.** ΣΧΟΛΙΑ | 2. **ΑΝΑΛΥΟΝΤΑΙ:** **Α. ΟΙ ΟΜΟΙΟΤΗΤΕΣ → ΣΥΓΚΕΝΤΡΩΤΙΚΑ** **Β. ΟΙ ΔΙΑΦΟΡΕΣ → ΣΥΓΚΕΝΤΡΩΤΙΚΑ**  **Η΄** **ΣΗΜΕΙΟ – ΣΗΜΕΙΟ**  | **ΕΙΔΙΚΟ****ΜΕΡΟΣ** |
| **3.** ΠΡΟΤΑΣΗ - ΚΑΤΑΚΛΕΙΔΑ | 3. **ΣΥΜΠΕΡΑΣΜΑ –** συμπύκνωση των κυριοτέρων σημείων της παραγράφου | **ΕΙΔΙΚΟ****ΜΕΡΟΣ** |

**Λεκτικοί δείκτες:** Σε μια παράγραφο σύγκρισης-αντίθεσης συχνά εμφανίζονται **αντιθετικοί σύνδεσμοι**: *μα, αλλά, παρά, όμως, ωστόσο, μόνο*, ή άλλες **αντιθετικές λέξεις**: *εντούτοις, μάλιστα,* *μολαταύτα, αντίθετα, εξάλλου, έπειτα* *(με αντιθετική και όχι χρονική σημασία*), από την άλλη πλευρά κ.ά.

***Παράδειγμα 1***

 *Μέσα στην ιστορική πορεία του πνεύματος* ***δυο αντίθετα ρεύματα*** *υφαίνουν με την ορμή τους την κίνηση των ιδεών****. Το ένα ωθεί ακάθεκτα προς τα εμπρός****, προς κάτι ανείπωτο ακόμη, κάτι που δεν έχει άνετα σαρκωθεί στη σκέψη και στη διατύπωση, δεν έχει πραγματοποιηθεί, αλλά θέλγει σαν πυρετώδης αναμονή.* ***Το άλλο αντιστέκεται*** *και προσπαθεί με σύνεση και περίσκεψη να κρατήσει το με αγώνες πραγματοποιημένο, το δοκιμασμένο, τη θετική και σίγουρη κατάκτηση που λαμποκοπά σαν ώριμος καρπός.* (Ε.Παπανούτσος)

 ***Παράδειγμα 2***

*Η ρητορική τού πολιτικού λόγου χρησιμοποιεί* ***αντίθετες τακτικές****, ανάλο­γα αν ανήκει στο κόμμα που κυβερνά ή στα κόμματα της αντιπολίτευσης. Είναι πλήρως* ***καταξιωτική*** *στον πολιτικό λόγο τού κυβερνώντος κόμματος και εντελώς* ***απαξιωτική*** *στον λόγο της αντιπολίτευσης. Τα πάντα* ***έχουν καλώς*** *στον κυβερνητικό πολιτικό λόγο· τα πάντα* ***βαίνουν κατά κρημνών*** *σύμφωνα με τον πολιτικό λόγο της αντιπολίτευσης. Ο κυβερνητικός λόγος μιλάει* ***καταξιωτικά*** *για* ***σημαντικό έργο*** *που έχει συντελεστεί, για* ***γνώση των θεμάτων*** *και για πείρα, για επιτυχείς χειρισμούς κ.λπ. Ο αντιπολιτευτικός πολιτικός λόγος είναι προβλέψιμα* ***απαξιωτικός****:* ***ανυπαρξία έργου*** *από το κυβερνών κόμμα,* ***άγνοια των θεμάτων****, απειρία, ανικανότητα χειρισμών, κ.λπ.* (Γ. Μπαμπινιώτης)

**6. ΑΙΤΙΟ-ΑΠΟΤΕΛΕΣΜΑ**

**Σκοπός:** να εξηγήσει, να ερμηνεύσει τι και πώς προκαλεί ή προκαλείται από κάτι άλλο, δηλαδή πώς ένα αίτιο οδηγεί σε συγκεκριμένο αποτέλεσμα ή αποτελέσματα.

|  |  |
| --- | --- |
| **ΔΟΜΗ ΠΑΡΑΓΡΑΦΟΥ** | **ΣΥΛΛΟΓΙΣΤΙΚΗ ΠΟΡΕΙΑ / ΕΠΙΧΕΙΡΗΜΑΤΟΛΟΓΙΑ** |
| **Οργάνωση** | **Ανάπτυξη** |
| **1.** ΘΕΜΑΤΙΚΗ ΠΡΟΤΑΣΗ  | 1. Αναφέρονται τα **ΦΑΙΝΟΜΕΝΑ / ΣΤΟΙΧΕΙΑ / ΕΝΝΟΙΕΣ** που συνδέονται με τη σχέση αιτίου και αποτελέσματος | **ΕΙΔΙΚΟ****ΜΕΡΟΣ** | **ΕΠΑΓΩΓΙΚΗ / ΣΥΛΛΟΓΙΣΤΙΚΗ ΠΟΡΕΙΑ** |
| **2.** ΣΧΟΛΙΑ | 2. Αναλύονται οι **τρόποι** με της οποίους το φαινόμενο / αίτιο συμβάλλει στο φαινόμενο / αποτέλεσμα  | **ΕΙΔΙΚΟ****ΜΕΡΟΣ** |
| **3.** ΠΡΟΤΑΣΗ – ΚΑΤΑΚΛΕΙΔΑ | 3. **ΣΥΜΠΕΡΑΣΜΑ →** συνόψιση των κυριότέρων σημείων της παραγράφου | **ΓΕΝΙΚΟ** **ΜΕΡΟΣ** |

Η θεματική περίοδος διατυπώνεται έτσι ώστε να φαίνεται σε αυτή το αί­τιο και το αποτέλεσμα. Στα σχόλια εξηγείται η διαδικασία μετάβασης από το αίτιο στα αποτελέσματα.

**Λεκτικοί δείκτες:** *ως αποτέλεσμα, το αποτέλεσμα είναι, συνέπεια των παραπάνω αποτελεί, επειδή … γι΄αυτόν τον λόγο κ.ά.*

***Παράδειγμα***

***Η επιτάχυνση και το βάθος της κινητικότητας την τελευταία δεκαε­τία* (αποτελέσματα)** *είναι πρωτόγνωρα σημεία των καιρών και η αιτία της διαδι­κασίας αυτής είναι ένας* ***συνδυασμός νομικών και οικονομικών παραγόντων.*(αίτια)** *Η δημιουργία μιας ενιαίας ευρωπαϊκής αγοράς διευκόλυνε την ελεύθερη κυκλοφορία αγαθών και ανθρώπων στην Ευρωπαϊκή Ένωση. Έκτοτε έχει αυξηθεί κατακόρυφα ο αριθμός των Ευρωπαίων που αποκτούν πτυχίο εκτός του τόπου καταγωγής τους και πολλοί εξ αυτών παραμένουν στη νέα τους πατρίδα για να εργασθούν, έστω προσωρινά. Αυτή τη στιγμή η διεθνής παιδεία είναι απαραίτη­τη για ταλαντούχους νέους και οι ευρωπαϊκές επιχειρήσεις στρατολογούν στελέχη από ολόκληρη τη Γηραιά Ήπειρο. Οι ευρωπαϊκές κυβερνήσεις, που δρουν συμπλη­ρωματικά σχεδόν σε όλους τους τομείς της πολιτικής, όλο και συχνότερα αναζη­τούν αυτήν τη διεθνή διάσταση.* (Από τον ημερήσιο τύπο)

**7. ΑΝΑΛΟΓΙΑ**

**Στόχος:**  να διευκολύνει στην κατανόηση ενός συχνά δυσνόητου φαινομένου μέσα από την αναλογία, τον παραλληλισμό του με κάτι απλό, οικείο και εύκολα αντιληπτό, δίνοντας πιο παραστατικά τη θέση του συντάκτη και προσδίδοντας ζωντάνια και ενδιαφέρον.

|  |  |
| --- | --- |
| **ΔΟΜΗ ΠΑΡΑΓΡΑΦΟΥ** | **ΣΥΛΛΟΓΙΣΤΙΚΗ ΠΟΡΕΙΑ / ΕΠΙΧΕΙΡΗΜΑΤΟΛΟΓΙΑ** |
| **Οργάνωση** | **Ανάπτυξη** |
| **1.** ΘΕΜΑΤΙΚΗ ΠΡΟΤΑΣΗ  | 1. Αναφέρονται τα **ΑΝΑΛΟΓΙΚΑ ΜΕΡΗ** και **ΣΥΣΧΕΤΙΖΟΝΤΑΙ** με τη μορφή **ΠΑΡΟΜΟΙΩΣΗΣ ή ΜΕΤΑΦΟΡΑΣ** | **ΕΙΔΙΚΟ****ΜΕΡΟΣ** | **ΑΝΑΛΟΓΙΚΗ / ΣΥΛΛΟΓΙΣΤΙΚΗ ΠΟΡΕΙΑ** |
| **2.** ΣΧΟΛΙΑ | 2. **ΑΝΑΛΥΟΝΤΑΙ ΟΙ** **ΟΜΟΙΟΤΗΤΕΣ** μεταξύ των **ΑΝΑΛΟΓΙΚΩΝ ΜΕΡΩΝ** (ΑΝΑΛΟΓΙΕΣ) | **ΕΙΔΙΚΟ****ΜΕΡΟΣ** |
| **3.** ΠΡΟΤΑΣΗ - ΚΑΤΑΚΛΕΙΔΑ | 3. **ΣΥΜΠΕΡΑΣΜΑ → συμπύκνωση** των κυριότερων σημείων της **ΑΝΑΛΟΓΙΑΣ** |

Στη θεματική περίοδο παραλληλίζονται / παρομοιάζονται δύο όροι. Στα σχόλια χρησιμοποιούνται εκτεταμένες παρομοιώσεις που επιβεβαιώνουν αυτή την αναλογία.

**Λεκτικοί δείκτες:** Στον εντοπισμό της συγκεκριμένης μεθόδου ανάπτυξης μπορούν να μας βοηθήσουν οι λέξεις: *σαν, όπως. . . έτσι, με τον ίδιο τρόπο, παρομοίως, ένα ανάλογο φαινόμενο, το ίδιο παρατηρείται και …* κ.λπ.

***Παράδειγμα***

*Πόσες φορές δε θ’ ακούσετε να* ***παρομοιάζουν το σήκωμα μερικών αν­θρώπων******χωρίς αξία*** *-χωρίς αληθινά φτερά, χωρίς εσωτερική δύναμη-* ***με το πέταγμα ενός κουρελόχαρτου****, που ένα ευνοϊκό αεράκι μπόρεσε να το ανεβάσει για λίγες στιγμές μεσούρανα, μες στο φως και τη δόξα ενός ηλιοβασιλέματος. Αλλά* ***όπως****, μόλις πάψει να φυσά το αγεράκι το κουρελόχαρτο πέφτει στον τζίγκο, στο δρόμο, στη σκόνη, στη λάσπη,* ***έτσι*** *πέφτει κι ο ψευτοανεβασμένος άνθρωπος μόλις του λείψει η εξωτερική δύναμη, η προστασία που τον σήκωσε απ’ τα χαμηλά. Κι* ***όπως*** *μας γελά το κουρελόχαρτο πως είναι ένα ζωντανό κι άσπρο πουλί, με μακριές δυνατές φτερούγες,* ***έτσι*** *μας γελά, όταν βρίσκεται στο ύψος του κι ο ανάξιος άνθρωπος πως κάτι είναι. Ύστερα, με το άδοξο πέσιμό του βλέπουμε πως δεν ήταν τίποτα και πως τόσον καιρό μας γελούσε...*

(Γρ. Ξενόπουλος, «Αθηναϊκές επιστολές»)

1. **ΣΥΝΔΥΑΣΜΟΣ ΜΕΘΟΔΩΝ**

Η παράγραφος δεν αναπτύσσεται πάντοτε με έναν από τους προηγούμενους τρόπους. Συχνότερα χρησιμοποιούνται περισσότερες της μιας μεθόδου. Τότε μι­λάμε για ανάπτυξη με συνδυασμό μεθόδων και εντοπίζουμε τους συγκεκριμένους τρόπους ανάπτυξης επισημαίνοντας τα αντίστοιχα χωρία.

**Συνοχή και συνεκτικότητα κειμένου**

**Συνοχή:** σύνδεση όλων των γλωσσικών μερών κατά τρόπο αποτελεσματικό.

**Συνεκτικότητα:** νοηματική συνάφεια μεταξύ των διαφόρων μερών του κειμένου, νοηματική συνάφεια και συγγένεια ανάμεσα στις προτάσεις και στις παραγράφους.

*Η* ***συνοχή*** *αναφέρεται στη γλωσσική/ εξωτερική σύνδεση προτάσεων, περιόδων, παραγράφων μεταξύ τους.*

*Η* ***συνεκτικότητα*** *αναφέρεται στη νοηματική σύνδεση των επιμέρους στοιχείων του κειμένου, αφού, για να είναι ένα κείμενο λογικά συγκροτημένο χρειάζεται, εκτός από τη συνοχή ανάμεσα στις προτάσεις και τις παραγράφους, να διέπεται από εσωτερική νοηματική σύνδεση με το θέμα και τον σκοπό του κειμένου και μεταξύ των ιδεών.*

**Συνοχή κειμένου**

**(Από το Βιβλίο της Γλώσσας της Α’ Λυκείου)**

*Μια σειρά προτάσεων αποτελούν κείμενο μόνο εφόσον υπάρχει συνοχή μέσα στις προτάσεις και ανάμεσα σ' αυτές, όταν δηλαδή η ερμηνεία/κατανόηση ενός στοιχείου της πρότασης εξαρτάται από την ερμηνεία κάποιου άλλου, στο οποίο αναγκαστικά καταφεύγει κανείς για μια ανάγνωση του κειμένου. Στην περίπτωση αυτή, όπως είναι φανερό «υφαίνονται» - διαπλέκονται τα νοήματα και οι προτάσεις αποτελούν ένα συνεκτικό σύνολο – κείμενο.*

*Τη συνοχή την πετυχαίνουμε όταν με τους κατάλληλους τρόπους μεταβαίνουμε φυσικά και λογικά από τη μια λέξη στην άλλη, από τη μια πρόταση στην άλλη, από τη μια περίοδο στην άλλη και από τη μια παράγραφο στην άλλη χωρίς κενά και χάσματα.*

Τέτοιοι τρόποι είναι οι ακόλουθοι:

**α) η χρήση διαρθρωτικών λέξεων και εκφράσεων**, που σηματοδοτούν καθαρά τις σχέσεις συνοχής (δες παρακάτω)

**β) η επανάληψη μιας λέξης/φράσης** (π.χ. ο μηνυόμενος, στο μηνυόμενο)

**γ) η παράλειψη μιας λέξης/φράσης που ήδη αναφέρθηκε** (π.χ. όμως ομολόγησε, *ενν. ο μηνυόμενος*)

**δ) η αντικατάσταση μιας λέξης με αντωνυμία** (*ο οποίος* *=* ο μηνυόμενος), **με επίρρημα** (στη Σοβιετική Ένωση, *όπου*...), **με άλλη συνώνυμη λέξη** (ο μηνυτής *= ο ενάγων*) κτλ.

**ε) η χρήση συνυπώνυμων και υπερώνυμων λέξεων** (ο ταξιδιωτικός πράκτορας, ο καθηγητής, ο δικηγόρος > *ο επαγγελματίας*)

**στ) η χρήση του όλου και των μερών του** (π.χ. προκαταβολή, υπόλοιπο > *συνολική αμοιβή*)

**ζ) χρήση γενικότερου όρου** (π.χ. φοιτητές, σπουδαστές, μαθητές > *σπουδάζουσα νεολαία*)

**η) η χρήση λέξεων που ανήκουν στον ίδιο χώρο και παρουσιάζουν νοηματική συγγένεια** (π.χ. δραχμές, ποσό, συνολική αμοιβή).

**Στ) η χρήση ερωτήσεων.**

*Σημείωση*

*Ας σημειωθεί ότι τα όρια ανάμεσα στους τρόπους συνοχής δ, ε, στ, ζ, η είναι ελαστικά, δηλαδή η χρήση μιας λέξης/έκφρασης μπορεί να υπαχθεί σε περισσότερους από έναν τρόπους. Π.χ. οι λέξεις αμοιβή, αποδοχές, αποζημίωση, επίδομα, μισθός, σύνταξη μπορούν να χαρακτηριστούν είτε ως συνώνυμες είτε ως λέξεις από τον ίδιο χώρο με νοηματική συγγένεια.*

Στο παρακάτω απόσπασμα παραγράφου η σύνδεση της πρώτης και δεύτερης περιόδου επιτυγχάνεται με την παράλειψη της λέξης «διανοούμενος» που ήδη αναφέρθηκε, ενώ της δεύτερης με την τρίτη με την επανάληψη της λέξης *«χαθεί».*

*Η θέση του διανοούμενου μοιάζει κατά πολύ μ’ εκείνη του Σωκράτη.* ***Ξεχωρίζοντας από τους πολλούς*** *δεν είναι ένας επαΐων, δεν είναι ο ειδικός μιας τέχνης, αλλά αυτός, που ανοίγεται προς το όλον κινδυνεύοντας όμως να χαθεί μέσα στην αοριστία.* ***Για να μη χαθεί*** *μέσα στην αοριστία – την ανεύθυνη θεωρητικολογία – ο διανοούμενος σήμερα χρειάζεται πάνω απ’ όλα μιαν υπεύθυνη περισυλλογή.*

*(Κώστα Μιχαηλίδη, Οικείωση και Αλλοτρίωση, Πανελλήνιες 2001 Γ΄ Λυκείου)*

**ΔΙΑΡΘΡΩΤΙΚΕΣ ΛΕΞΕΙΣ**

Η χρήση συνδετικών ή διαρθρωτικών λέξεων και εκφράσεων **διασφαλίζει τη συνοχή** του κειμένου.

Με τις διαρθρωτικές λέξεις συνήθως δηλώνεται:

* 1. **Χρονική σχέση – Τοπική σχέση :** ύστερα, έπειτα, ταυτόχρονα, στη συνέχεια, προηγουμένως, εντωμεταξύ, αργότερα, πάντοτε, αμέσως, συγχρόνως, …// πάνω, κάτω, εδώ, εκεί, αριστερά, δεξιά, εμπρός, πίσω, μέσα, έξω, στο βάθος, …
	**2. Πρόσθεση-Προσθήκη:** ακόμα, εξάλλου, επιπλέον, επίσης , παράλληλα, αφετέρου, εκτός απ’ αυτό, ύστερα, …
	**3. Αντίθεση: – εναντίωση:** αλλά, όμως, ωστόσο, από την άλλη πλευρά, αντίθετα, αν και, εντούτοις, άλλωστε, παρ’ όλα αυτά, απεναντίας, αντίστροφα, αντί γι’ αυτό, …

**4. Προϋπόθεση:**αν, εκτός αν, σε περίπτωση που, με την προϋπόθεση ότι, ...
**5. Έμφαση:**είναι αξιοσημείωτο ότι, είναι αξιοπρόσεκτο, αξίζει να τονιστεί, ιδιαίτερα σημαντικό θεωρείται, δε φτάνει μόνο αυτό, ας σημειωθεί, αξίζει να σημειωθεί ιδιαίτερα, πρέπει να τονιστεί ότι, θα ήθελα να επιστήσω την προσοχή σας, πράγματι, ειδικά, ξεχωριστά, πιο πέρα, περισσότερο, …

**6. Βεβαιότητα:**είναι γενικά παραδεκτό, αποτελεί κοινή διαπίστωση, είναι σαφές, είναι γεγονός, αναμφισβήτητα, αναντίρρητα, …
**7. Συμπέρασμα**, **ανακεφαλαίωση:** συγκεφαλαιώνοντας, επιλογικά, συμπερασματικά, επομένως, συνεπώς, λοιπόν, για να συνοψίσουμε, επιλογικά, ανακεφαλαιώνοντας, συμπερασματικά θα λέγαμε ότι, αντιπαραθέτοντας τις παραπάνω απόψεις καταλήγουμε στο συμπέρασμα, ...

**8. Πρέπει:** επιβάλλεται, είναι ανάγκη, απαιτείται, αρμόζει, χρέος, καθήκον, είναι επιβεβλημένο, καθίσταται αναγκαίο, γεννά την υποχρέωση, η διέξοδος που διαφαίνεται, αρκεί να, κρίνεται απαραίτητο, ας πραγματοποιηθούν, υλοποιηθούν, οφείλουμε να, ευχής έργο θα ήταν, πρέπον είναι, ...

1. **αιτιολόγηση:** γιατί, διότι, επειδή, αφού, καθώς, που, …
2. **αίτιο – αποτέλεσμα:** επειδή, διότι, γιατί, έτσι, γι’ αυτό το λόγο, ...
3. **επεξήγηση:** δηλαδή, με άλλα λόγια, με όσα είπα προηγουμένως εννοούσα, θα σας το παρουσιάσω με άλλο τρόπο, για να γίνω σαφέστερος, ...
4. **απαρίθμηση – πρόσθεση επιχειρημάτων:** πρώτο...δεύτερο... τέλος, καταρχάς, εκτός απ’ αυτό, επιπλέον, παράλληλα, επιπρόσθετα, επίσης, ας σημειωθεί / προστεθεί ακόμη ότι – δεν πρέπει να λησμονούμε ακόμη ότι, ...

**13. παράδειγμα:** π. χ., λ. χ., για παράδειγμα, ...

**14. διάζευξη:** είτε …είτε, ή, …

**15. γενίκευση:** γενικά, γενικότερα, τις περισσότερες φορές, ευρύτερα, σε γενικές γραμμές, σε ένα ευρύτερο πλαίσιο, …

**16. σκοπός:** για να, με σκοπό να, …

**17. αναλογία/παρομοίωση:** σαν, όπως, …

**18. διάρθρωση του κειμένου:** το άρθρο / κείμενό μου χωρίζεται σε τρία μέρη: στο πρώτο...

Στην παρακάτω παράγραφο η σύνδεση των περιόδων διασφαλίζεται κυρίως με διαρθρωτικές λέξεις:

*Συνήθως προϋποθέτουμε ότι ένας διανοούμενος πρέπει να είναι ένας άνθρωπος μορφωμένος.* ***Όμως*** *κάθε μορφωμένος δεν είναι και διανοούμενος. Από τον διανοούμενο δεν περιμένει κανείς απλώς να έχει πλούσιες γνώσεις, να είναι καλλιεργημένος ή να κατέχει μια ειδικότητα.* ***Γιατί*** *ο διανοούμενος είναι, όπως δηλώνει και η λέξη, ένας άνθρωπος, που διανοείται και αυτό σημαίνει, ότι είναι ένας άνθρωπος, που δε δέχεται τα πράγματα, όπως του προσφέρονται****, αλλά*** *τα περνά μέσ’ από τη δοκιμασία της δικής του διάνοιας – είναι* ***με άλλα λόγια*** *ένα πνεύμα κριτικό όχι μόνο σε ό,τι αφορά τους άλλους αλλά και σ’ ό,τι αφορά τον εαυτό του.*

*(Κώστα Μιχαηλίδη, Οικείωση και Αλλοτρίωση, Πανελλήνιες 2001 Γ΄ Λυκείου)*

**ΣΥΝΔΕΣΗ ΠΑΡΑΓΡΑΦΩΝ**

Με τους ίδιους τρόπους, δηλαδή συνοχή και συνεκτικότητα, συνδέονται μεταξύ τους και οι παράγραφοι**.** Π. χ.

*Σήμερα, όλο και περισσότερες γυναίκες έχουν τη δυνατότητα να εργαστούν εκτός του σπιτιού, όμως βρίσκονται επιφορτισμένες με αρκετές δουλειές μέσα στο σπίτι και έξω απ’ αυτό. Αυτό συμβαίνει, επειδή η νοοτροπία των ανδρών δεν αλλάζει τόσο γρήγορα όσο γρήγορα μεταβάλλονται οι οικονομικές και κοινωνικές συνθήκες. Οι άνδρες εξακολουθούν να θεωρούν τις οικιακές εργασίες αποκλειστικά γυναικείες, ακόμη κι αν οι γυναίκες τους εργάζονται τις ίδιες ώρες με αυτούς. Έτσι παρατηρείται αυτό το παράδοξο φαινόμενο οι σημερινές γυναίκες να είναι απελευθερωμένες και ταυτόχρονα θύματα εκμετάλλευσης.*

*Αυτός ο γυναικείος φόρτος εργασιών δεν οφείλεται μόνο στην ανδρική νοοτροπία αλλά και στην ίδια τη γυναικεία φύση, τη μητρότητα....*

**↓**

Η σύνδεση της πρώτης με την δεύτερη παράγραφο γίνεται με **συνεκτικότητα**, με νοηματική συγγένεια: μια έννοια – κλειδί της πρώτης παραγράφου (ανδρική νοοτροπία) **επαναλαμβάνεται** στην αρχή της δεύτερης. Επίσης, η φράση *«επιφορτισμένες με αρκετές δουλειές»* δηλώνεται **με συνώνυμο όρο** στην αρχή της δεύτερης παραγράφου: *«φόρτος εργασιών».*

Οι δυο παράγραφοι θα μπορούσαν να συνδεθούν και με τον εξής τρόπο: **η περίοδος – κατακλείδα της πρώτης παραγράφου να τοποθετηθεί στην αρχή της επόμενης** **(συνεκτικότητα)**.

**↓**

*Σήμερα, όλο και περισσότερες γυναίκες έχουν τη δυνατότητα να εργαστούν εκτός του σπιτιού, όμως βρίσκονται επιφορτισμένες με αρκετές δουλειές μέσα στο σπίτι και έξω απ’ αυτό. Αυτό συμβαίνει, επειδή η νοοτροπία των ανδρών δεν αλλάζει τόσο γρήγορα όσο γρήγορα μεταβάλλονται οι οικονομικές και κοινωνικές συνθήκες. Οι άνδρες εξακολουθούν να θεωρούν τις οικιακές εργασίες αποκλειστικά γυναικείες, ακόμη κι αν οι γυναίκες τους εργάζονται τις ίδιες ώρες με αυτούς. Έτσι παρατηρείται αυτό το παράδοξο φαινόμενο οι σημερινές γυναίκες να είναι απελευθερωμένες και ταυτόχρονα θύματα εκμετάλλευσης.*

*Αυτή είναι η νοοτροπία που χαρακτηρίζει σήμερα την πλειονότητα των ανδρών. Βέβαια, δεν ευθύνεται μόνο αυτή για το γυναικείο φόρτο εργασιών αλλά και η ίδια η γυναικεία φύση, η μητρότητα....*

Άλλος τρόπος σύνδεσης των δυο παραγράφων με **διαρθρωτική λέξη:**

**↓**

*Σήμερα, όλο και περισσότερες γυναίκες έχουν τη δυνατότητα να εργαστούν εκτός του σπιτιού, όμως βρίσκονται επιφορτισμένες με αρκετές δουλειές μέσα στο σπίτι και έξω απ’ αυτό. Αυτό συμβαίνει, επειδή η νοοτροπία των ανδρών δεν αλλάζει τόσο γρήγορα όσο γρήγορα μεταβάλλονται οι οικονομικές και κοινωνικές συνθήκες. Οι άνδρες εξακολουθούν να θεωρούν τις οικιακές εργασίες αποκλειστικά γυναικείες, ακόμη κι αν οι γυναίκες τους εργάζονται τις ίδιες ώρες με αυτούς. Έτσι παρατηρείται αυτό το παράδοξο φαινόμενο οι σημερινές γυναίκες να είναι απελευθερωμένες και ταυτόχρονα θύματα εκμετάλλευσης.*

*Επιπλέον, στο γυναικείο φόρτο εργασιών συντελεί και η ίδια η γυναικεία φύση, η μητρότητα....*

**ΑΠΑΝΤΗΣΕΙΣ**

**ΘΕΜΑ 1 (μονάδες 35)**

**1 ο υποερώτημα (μονάδες 10)**

1. Σ 2. Λ 3. Λ 4. Σ 5. Λ

**2 ο υποερώτημα (μονάδες 10)**

**Σκέλη της διαίρεσης:**

¬ άτομα υψηλού μορφωτικού επιπέδου, καθώς αυτά χαρακτηρίζονται από την εξοικείωσή τους σε μεγάλο βαθμό με τα νέα τεχνολογικά εργαλεία και τις σύγχρονες εφαρμογές που τα συνοδεύουν.

¬ τμήματα του πληθυσμού (Ευάλωτες πληθυσμιακές ομάδες, ασθενή στρώματα) τα οποία θα χαρακτηρίζονται από χαμηλά γνωστικά προσόντα και την αδυναμία προσαρμογής τους στις επερχόμενες αλλαγές, με πιθανό κίνδυνο να βρεθούν στο περιθώριο

**Κριτήριο διαίρεσης:** η δυνατότητα πρόσβασης των πολιτών στις νέες τεχνολογικές και επικοινωνιακές εφαρμογές

Η επιλογή του συγγραφέα να διακρίνει σε δύο ομάδες τους πολίτες, αυτούς που θα έχουν πρόσβαση και άνεση στη χρήση των νέων τεχνολογικών μέσων και σε αυτούς που θα αποκλειστούν από αυτήν, αποσαφηνίζει την κύρια θέση του, ότι η κοινωνία της πληροφορίας θα καθορίσει την επερχόμενη πραγματικότητα και επιφυλάσσει σαρωτικές αλλαγές στη ζωή του ανθρώπου ως πολίτη.

**3 ο υποερώτημα (μονάδες 15)**

• Η διάχυση της πληροφορίας

• θα ανοίξει τις πόρτες του δυσκίνητου δημόσιου τομέα

• η εκπαιδευτική διαδικασία θα συντροφεύει τον πολίτη

• ένταξή μας στο παγκόσμιο καλωδιωμένο χωριό

• έρχονται πρόσωπο με πρόσωπο μ’ αυτήν

Οι παραπάνω μεταφορικές φράσεις αφορούν στην επιδραστική δύναμη που αποκτά ολοένα και περισσότερο η νέα ψηφιακή πραγματικότητα στις ζωές των πολιτών, καθώς επικρατεί σε όλες τις εκφάνσεις της ανθρώπινης δραστηριότητας και αποτελεί αναπόσπαστο κομμάτι της: με την επιλογή τους το ύφος λόγου καθίσταται πιο άμεσο και τα νοήματα γίνονται πιο εύληπτα και κατανοητά από τον αναγνώστη. Επίσης, δημιουργείται ερέθισμα για γόνιμο προβληματισμό αναφορικά με την κύρια θέση του πομπού και τα νοήματα που διατυπώνονται στο κείμενο.

**ΘΕΜΑ 1 (μονάδες 35)**

**1ο υποερώτημα (μονάδες 10)**

Η πληθώρα των πληροφοριών υπονομεύει την κριτική σκέψη, αφού το άτομο αδυνατεί να

τις κατανοήσει λόγω έλλειψης χρόνου. Οι απευθείας μεταδόσεις αποπροσανατολίζουν και

το γεγονός δεν γίνεται αντιληπτό. Συνεπώς, το άτομο βομβαρδίζεται αδιαλείπτως με

πληροφορίες αποσπασματικές που δεν έχει τον χρόνο να τις καταλάβει και να τις

ερμηνεύσει, με αποτέλεσμα να υποσκάπτεται η πνευματική του ελευθερία. Όσα δηλαδή

περισσότερα γεγονότα προβάλλονται τόσο αποδυναμώνεται η ικανότητα κριτικής

διερεύνησής τους.

**2ο υποερώτημα (μονάδες 10)**

Αιτιολόγηση: πρώτον, γιατί η πληροφορία απλοποιείται σε σχέση με την πολυπλοκότητα του

πραγματικού κόσμου και, δεύτερον, διότι οι συνέπειες που γεννιούνται από την πληροφορία

πολλαπλασιάζονται ανεξέλεγκτα με την ίδια ταχύτητα.

Αντίθεση: Στον 20ό αιώνα το ιδεώδες της πληροφόρησης- «όλα να γίνονται γνωστά αμέσως

και σε όλον τον κόσμο»- στις δημοκρατικές χώρες έγινε πραγματικότητα σε λιγότερο από

τριάντα χρόνια. Τη στιγμή, όμως, που το ιδεώδες πραγματώνεται το όνειρο θρυμματίζεται...

Η επιλογή των παραπάνω τρόπων ανάπτυξης στοχεύει στην ανάδειξη των επιπτώσεων της

υπερπληροφόρησης αιτιολογώντας την αντίθεση που υπάρχει στον 20ο αιώνα ότι παρά την

ταχύτατη διάδοση της πληροφορίας η απλοποίησή της συγκρούεται με τον πολυσύνθετο

χαρακτήρα της πραγματικότητας.

**3ο υποερώτημα (μονάδες 15)**

Κειμενικές ενδείξεις:

• επικίνδυνη εξέλιξη,

• υπονομεύει την κριτική σκέψη,

• εξουδετερώνει την προσωπική ελευθερία.

Με το δραματικό ύφος ο συγγραφέας επισημαίνει τον κίνδυνο για την πνευματική ελευθερία

του ατόμου λόγω του καταιγισμού των πληροφοριών, αφού το πρόβλημα δεν είναι η

πρόσβαση σε αυτές, αλλά η ερμηνεία και η αξιολόγησή τους. Στόχος του είναι να αναδείξει

το μέγεθος του προβλήματος και να αφυπνίσει και να κινητοποιήσει τους αναγνώστες του.